Claus Nielsen fra Aalborg har samlet på øl, siden han var 15 år.

10.000 øl fra alverdens bryggerier står på rad og række hjemme hos Claus Nielsen fra Aalborg. Claus Nielsen har boet i huset, siden han var dreng. Og samlingen blev startet på hans barndomsværelse. Men den greb hurtigt om sig, og her 40 år senere er der altså 10.000 øl, som er kategoriseret efter land, bryggeri og type. - Den første, jeg havde, var en almindelig Carlsberg. Men jeg gemte dem til at starte med. Men da min far så dem, sagde han, jeg skulle stille dem frem. Han syntes etiketterne var pæne, siger Claus Nielsen. Øllene er uåbnede, og samlingen har den arbejdsløse lastvognsmekaniker opbygget ved at gå på auktioner, tage øl hjem fra rejser, og ved at venner og bekendte har købt specielle øl til ham fra alle dele af verden. Claus Nielsen har netop sat sit hus til salg, og han håber inderst inde, at han kan få sine øl med. Men han tror ikke, han får plads til dem alle sammen. Derfor er han klar til at sælge hele samlingen, hvis han får en god pris for den. - Der kommer nok til at gå en måneds tid med at pakke det hele ned, siger han.